<classify> SHIRIKA la Wakala wa Meli Tanzania TASAC limefanya ziara ya siku moja ya ukaguzi wa ukarabati wa meli za MV Victoria na MV Butiama na kuridhishwa na maendeleo yake. Akizungumza wakati wa ziara hiyo ya siku moja mkoani hapa, Mwenyekiti wa Bodi ya Wakurugenzi ya TASAC, Profesa Thadeo Satta, alisema wamefanya ziara hiyo kutokana na kazi yao kubwa ni udhibiti wa usalama wa vyombo vya majani. Alisema wamepewa matumaini makubwa na msimamizi wa mradi wa ukarabati wa meli hizo, Abel Gwanafio, kuwa meli hizo zitamalazika kwa wakati ambao ni mwisho wa Machi mwakani. Profesa Satta alisema kwa sasa TASAC wapo katika mkakati mkubwa wa kutengeneza mifumo ya teknolojia ya kielektroniki ya kudhibiti uzito wa mizigo, idadi ya abiria pamoja na tiketi zinazotolewa na usalama wa vyombo usafiri majini. Alisema mpaka sasa ukarabati wa Mv Victoria umefikia asilimia 37 na wa Mv Butiama umefikia asilimia 22.5. Alisema ukarabati wa MV Victoria utagharimu Sh bilioni 22 na meli hiyo itawekwa injini mbili mpya na majenereta makubwa matatu, huku MV Butiama ikigharimu Sh bilioni nne na itawekwa mitambo saidizi mipya.  <topic>: KITAIFA 